Прве јединице Армије Канаде стигле су у Уједињено Краљевство у децембру 1939. Више од милион Канађана је служило у оружаним снагама током Другог свјетског рата, од чега је отприлике 42.000 погинуло, а око 55.000 рањено. Канадске снаге су одиграле важну улогу у многим кључним биткама рата, укључујући напад на Дјеп 1942, Савезничку инвазију Италије, искрцавање у Нормандији, битку за Нормандију и битку код Шелда 1944. године. Канада је пружила азил холандском монарху током окупације земље и дала је велики допринос за ослобођење Холандије од њемачке окупације. Канадска економија се развила током рата, јер је њена индустрија производила војни материјал за Канаду, Уједињено Краљевство, Кину и Совјетски Савез. Упркос другој Регрутској кризи у Квебеку 1944. године, Канада је крај рата дочекала са развијеном војском и снажном економијом.